Valtioneuvoston asetus

Valtioneuvoston asetus valtionavustuksesta journalistisen sisällön edistämiseen

Valtioneuvoston päätöksen mukaisesti säädetään valtionavustuslain (688/2001) 8 §:n nojalla:

1 §

Soveltamisala

Tätä asetusta sovelletaan valtion talousarvion mukaiseen journalistisen sisällön edistämiseen myönnettävään valtionavustukseen.

Valtionavustuksesta on lisäksi voimassa, mitä valtionavustuslaissa (688/2001) säädetään.

 2 §

Avustuksen tavoite

Avustuksen tavoitteena on edistää:

1) monimuotoista ja ammattimaista kotimaista journalismia;

2) laajaa ja kattavaa journalismin tarjontaa;

3) journalismin kehittämistä.

Tavoitteen toteuttamisessa lähtökohtina ovat journalismin moninaisuus ja sananvapauden edistäminen.

3 §

Valtionapuviranomainen

Liikenne- ja viestintävirasto toimii valtionapuviranomaisena ja päättää avustuksen myöntämisestä.

Valmistelutoimielimenä avustuksen myöntämistä koskevissa kysymyksissä toimii liikenne- ja viestintäministeriön asettama mediatukilautakunta.

4 §

Avustuksen tarkoitus

Liikenne- ja viestintävirasto voi 2 §:ssä tarkoitetun tavoitteen toteuttamiseksi hakemuksesta myöntää 1 §:ssä tarkoitettua valtionavustusta journalismin edistämiseksi.

Avustusta voidaan myöntää monipuolisen valtakunnallisen, alueellisen ja paikallisen journalismin, tutkivan journalismin tai tavanomaista syvällisempien journalististen kokonaisuuksien tuottamiseen. Tukea voidaan myöntää myös digitaalisten julkaisujen ja journalistisen sisällön lisäämiseen tai vahvistamiseen.

5 §

Valtionavustuksen myöntämisen edellytykset

Tukea voidaan myöntää Suomessa toimivalle tiedotusvälineelle:

1. jolla on vastaava toimittaja ja joka muutoin noudattaa lakia sananvapauden käyttämisestä joukkoviestinnässä (460/2003);
2. joka toimii journalistisin periaattein;
3. jonka sisällöstä vähintään 50 %:a on itse tuotettua aineistoa, joka käsittelee paikallisia, alueellisia sekä kotimaan uutisia taikka ajankohtais- ja kulttuuriaiheita;
4. on laajalti saatavilla;
5. joka palvelee monenlaista yleisöä eikä ainoastaan tiettyä poliittista ryhmää, elinkeinonharjoittajien ryhmää, ammattiliittoa tai muuta vastaavaa ennalta valikoitua tahoa;
6. joka sisältää päivittäistä ohjelmatarjontaa, julkaistaan vähintään 12 kertaa vuodessa tai jota päivitetään verkossa säännöllisesti;
7. jonka liikevaihto on COVID 19 –tartuntatautiepidemian johdosta vähentynyt vähintään 30 %:a maalis-huhtikuussa 2020 verrattuna vuoden 2020 tammi-helmikuuhun;
8. joka ei ole ollut vaikeuksissa yleisessä ryhmäpoikkeusasetuksessa (EU N:o 651/2014 ) tarkoitetulla tavalla 31. joulukuuta 2019.

Mitä 1 momentin 3 kohdassa todetaan, ei sovelleta televisio- ja radiotoiminnan harjoittajiin. Televisio- ja radiotoiminnan harjoittajalla on oltava omaa ohjelmatarjontaa, joka käsittelee paikallisia, alueellisia sekä kotimaan uutisia taikka ajankohtais- ja kulttuuriaiheita.

6 §

Avustuslaji

Avustus journalistisen sisällön edistämiseen myönnetään valtionavustuslain 5 §:n 2 momentin mukaisena yleisavustuksena.

7 §

Avustuksen enimmäismäärä

Avustusta voidaan myöntää enintään 50 %:a 4 §:n 2 momentin mukaisen sisällön tuottamisen kustannuksista.

Avustuksen kokonaismäärä on kuitenkin enintään 800 000 euroa yritystä kohti. Avustus on myönnettävä viimeistään 31. joulukuuta 2020.

Jos kaikille 5 §:n 1 ja 2 momentissa säädetyt edellytykset täyttäville hakijoille ei ole osoitettavissa avustusta, myönnetään avustusta ensi sijassa COVID 19- tartuntatautiepidemiasta eniten kärsineille hakijoille sekä sellaisten alueiden hakijoille, joissa ammattimaisen journalismin tuottamisen arvioidaan vaarantuneen. Arvioinnissa otetaan huomioon myös 4 §:n mukaiset avustuksen käyttötarkoitukset.

8 §

Hakemuksessa annettavat tiedot

Avustusta haetaan kirjallisesti Liikenne- ja viestintävirastolta.

Avustuksenhakijan on hakemuksessaan ilmoitettava seuraavat tiedot:

1. Hakijan/yrityksen nimi, y-tunnus ja selvitys siitä, onko yritys osa konsernia;
2. Kuvaus avustuksen kohteena olevasta toiminnasta ja siitä, miten avustuksen avulla lisätään tai ylläpidetään 4 §:ssä tarkoitettua journalistista sisällöntuotantoa;
3. Selvitys toiminnan kustannuksista;
4. Selvitys saadusta muusta mahdollisesta hakemuksen kohteena olevaan toimintaan kohdistuvasta julkisesta tuesta tai avustuksesta;
5. Tarvittavan avustuksen määrä;
6. Tilinumero, jolle mahdollinen avustus toivotaan maksettavan;
7. Hakijan yhteystiedot, johon päätökset sekä muut tiedot ja tiedustelut toimitetaan.

Edellä mainittujen tietojen lisäksi hakemuksen liitteeksi tulee liittää avustuksenhakijan tilinpäätös edelliseltä vuodelta. Hakemuksen liitteenä tulee myös olla selvitys siitä, kuinka paljon avustuksenhakijan liikevaihto on COVID 19 –tartuntatautiepidemian johdosta vähentynyt.

9 §

Selvitys avustuksen käytöstä

Avustuksen saajan on toimitettava Liikenne- ja viestintävirastolle selvitys avustuksen käytöstä avustuspäätöksessä määriteltyyn päivämäärään mennessä. Selvitykseen on liitettävä myös avustuksen saajan viimeksi vahvistettu tuloslaskelma ja tase.

———

Tämä asetus tulee voimaan päivänä kuuta 2020 ja on voimassa päivään kuuta 2020.

Helsingissä päivänä kuuta 2020

Liikenne- ja viestintäministeri Timo Harakka

Viestintäneuvos Emil Asp